Motörhead
Motörhead var en britisk heavy metal-gruppe, der eksisterede i perioden 1975-2015. Bandet havde gennem årene en vis udskiftning af medlemmerne med bassisten og sangeren Ian "Lemmy" Kilmister (1945-2015) som eneste gennemgående medlem. Efter Lemmys død den 28. december 2015 gik Motörhead i opløsning.
Motörhead havde stor indflydelse på udviklingen af heavy metal, og bandet har inspireret grupper som Metallica, Slayer og Guns 'n' Roses. Motörhead er blevet kaldt "the loudest band in the world".
Som ung var Lemmy roadie for Jimi Hendrix, og i 1971 blev han medlem af bandet Hawkwind, hvor han spillede bas, indtil han i 1975 blev smidt ud. Efterfølgende dannede han sit eget band sammen med trommeslageren Lucas Fox og guitaristen Larry Wallis (1949-2019). Bandet opkaldte han efter Hawkwind-sangen Motorhead (engelsk slang for en amfetaminmisbruger), som han selv havde skrevet. De to prikker over det andet o i bandnavnet har ingen sproglig funktion, men blev udelukkende valgt af dekorative grunde. Originalbesætningen kan høres på albummet On Parole, som er indspillet i 1975, men først udgivet i 1979.
På debutalbummet Motörhead fra 1977 var Fox og Wallis skiftet ud med Phil "Philthy Animal" Taylor (1954–2015) på trommer og "Fast" Eddie Clarke (1950–2018) på guitar. Lemmy, Taylor og Clarke udgav også Overkill (1979), Bomber (1979), klassikeren Ace of Spades (1980), livealbummet No Sleep 'Til Hammersmith (1981) og Iron Fist (1982), som alle fik stor succes og gjorde Motörhead til et af de førende heavy metal-bands i Storbritannien. I årene herefter fulgte en række udskiftninger i bandet, men fra 1995 og 20 år frem bestod Motörhead af Lemmy, guitaristen Phil Campbell (f. 1961) og trommeslageren Mikkey Dee (f. 1963). Lemmy skrev også musik til andre kunstnere, bl.a. Can’t Catch Me til Lita Ford (f. 1958) og Mama, I'm Coming Home til vennen Ozzy Osbourne.
Motörhead spillede fra begyndelsen en for sin tid helt usædvanlig beskidt og øredøvende rockmusik, og som en af de første heavy metal-grupper inddrog den punkens hurtige tempo i sit udtryk. Motörhead havde da også fans i både punk- og heavy metal-miljøet. Selv insisterede Lemmy på, at Motörhead var et rockband, og han indledte ofte bandets koncerter med ordene: "We are Motörhead and we play rock'n'roll".